Úrad vlády SR						Na rokovanie vlády SR
Sekcia hospodárskej politiky					dňa: 7.8.2002
								 k číslu:5450/2002
                               	     k bodu: 3

S t a n o v i s k o

k Návrhu legislatívneho zámeru na vypracovanie návrhu zákona o kapitalizačnom pilieri dôchodkového poistenia – upravené nové znenie

I.

	Materiál predkladá minister práce, sociálnych vecí a rodiny na základe plánu legislatívnych úloh vlády SR na rok 2002. Obsahuje návrh uznesenia vlády, predkladaciu správu, návrh legislatívneho zámeru..., doložku zlučiteľnosti, doložku vplyvov, prílohy, vyhodnotenie pripomienkového konania a návrh komuniké.

	 Návrh sa predkladá nadväzne na zákon o sociálnom poistení, ktorý nadobudne platnosť 1. júla 2003. Cieľom legislatívneho zámeru je najmä zhodnotiť súčasný stav v systéme dôchodkového zabezpečenia a na základe toho načrtnúť riešenie v oblastiach, ktoré bude zákon upravovať. Vznik kapitalizačného piliera zmení súčasný priebežne financovaný dôchodkový systém na viaczdrojovo zmiešane financovaný systém. 

II.

K návrhu sa uskutočnilo pripomienkové konanie. Pripomienky zásadného charakteru boli akceptované, resp. s Ministerstvom hospodárstva na rozporovom konaní doriešené.

III.

Hospodárska rada vlády SR rokovala k predmetnému materiálu 24. júna 2002.
Hospodárska rada vlády SR prijala záver:

A.	berie na vedomie predložený dokument s pripomienkami,

B.	konštatuje, že
B.1. reforma systému dôchodkového poistenia je nevyhnutná,
	B.2. systém dôchodkového poistenia by mal byť založený na konkurenčnej             báze,

C.	odporúča predkladateľovi
C.1. dopracovať dokument predovšetkým v oblasti regulácie a stanovenia   pravidiel investovania, najmä zreteľne definovať regulačný rámec a zamerať sa na podrobnejšie rozpracovanie jeho obsahu, 

C.2. pri dopracúvaní dokumentu orientovať sa iba na navrhované varianty A a C inštitucionálneho usporiadania kapitalizačného piliera dôchodkového poistenia,

C.3. upravený dokument, v ktorom budú premietnuté aj ďalšie pripomienky, ktoré odzneli v diskusii, predložiť opätovne na rokovanie Hospodárskej rady vlády SR.

Záver: 

Predložený návrh legislatívneho zámeru bol upravený podľa hlavných záverov Hospodárskej rady vlády SR. 

 Kľúčovým problémom po všeobecnej akceptovateľnosti predloženej koncepcie zostáva rozhodnutie o jednej z dvoch navrhovaných možností Správy aktív kapitalizačného piliera. Toto rozhodnutie, ktoré sa premietne do uznesenia vlády,  by malo byť výsledkom rozpravy k predloženému návrhu.

Bratislava 2.8.2002